กยศ.เปิดไกล่เกลี่ยลูกหนี้เบี้ยวแสนราย
กยศ.ยื่นเปิดไกล่เกลี่ยลูกหนี้เบี้ยวชำระ109,697 ราย รวมมูลค่าหนี้ 2,883 ล้านบาท 28เม.ย.- 3พ.ค.นี้ก่อนลุยฟ้อง
23 เม.ย. 2555

กยศ.ยื่นเปิดไกล่เกลี่ยลูกหนี้เบี้ยวชำระ109,697 ราย รวมมูลค่าหนี้ 2,883 ล้านบาท 28เม.ย.- 3พ.ค.นี้ก่อนลุยฟ้อง
นพ.ธาดา มาร์ติน ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า ขณะนี้ กยศ.ได้ออกหนังสือถึงกู้ยืมที่ค้างชำระหนี้เกิน 5 งวดขึ้นไป รวมถึงผู้ค้ำประกันที่จะถูกดำเนินคดีในปี 2555 จำนวน 109,697 ราย เป็นมูลค่าหนี้ที่ค้างชำระประมาณ 2,883 ล้านบาท เข้าร่วมโครงการไกล่เกลี่ยก่อนฟ้องคดีฯ 




ทั้งนี้สามารถเลือกไกล่เกลี่ยได้ใน 3 กรณีคือ 1.การทำหนังสือรับสภาพหนี้เพื่อกลับสถานะเป็นผู้กู้ยืมที่ครบกำหนดชำระหนี้ตามปกติ 2.การทำคำรับรองขอชำระหนี้ที่ค้างชำระทั้งหมด หรือปิดบัญชี โดยกองทุนฯ จะลดค่าเบี้ยปรับให้ 80%  และการทำสัญญาประนีประนอมยอมความ โดยตกลงผ่อนชำระหนี้เป็นรายเดือน และชำระให้แล้วเสร็จภายใน 9 ปี จะได้รับส่วนลดเบี้ยปรับในอัตรา50% 
ผู้กู้ยืมที่ค้างชำระหนี้ 5 งวดขึ้นไปทั่วประเทศ มีทั้งสิ้น 109,697 ราย รวมมูลค่าหนี้ 2,883 ล้านบาท แบ่งเป็น กรุงเทพฯ 7,375 ราย มีมูลค่าหนี้ 262 ล้านบาท ภาคตะวันออกเฉียงเหนือ 38,042 ราย มีมูลค่าหนี้ 799 ล้านบาท ภาคกลาง 22,068 ราย มีมูลค่าหนี้ 574 ล้านบาท ภาคใต้ 18,094 ราย มีมูลค่าหนี้ 574 ล้านบาท ภาคเหนือ 12,351 ราย มีมูลค่าหนี้ 363 ล้านบาท ภาคตะวันออก 7,061 ราย มีมูลค่าหนี้ 186 ล้านบาท และภาคตะวันตก 4,602 ราย มีมูลค่าหนี้ 121 ล้านบาท 
ปัจจุบันมีผู้ กยศ.ทั้งหมดประมาณ 3 ล้านคน ครบกำหนดชำระหนี้แต่ยังไม่มาติดต่อชำระหนี้ประมาณ 5 แสนคน หรือคิดเป็น ร้อยละ 11-12 ของผู้กู้ทั้งหมด ดังนั้นจึงถือว่าผู้กู้ กยศ.ส่วนใหญ่กว่าร้อยละ 78 มีวินัยทางการเงิน
นพ.ธาดา กล่าวถึงความคืบหน้าการดำเนินโครงการกองทุนเงินให้กู้ยืมเพื่อการศึกษาที่ผูกกับรายได้ในอนาคต(กรอ.) ที่จะเข้าสู่การพิจารณาของที่ประชุมคณะรัฐมนตรี (ครม.) ในวันที่ 24 เม.ย.นี้ ว่า จะเป็นการพิจารณาหลักเกณฑ์การให้กู้ยืม กรอ. เพื่อให้ทันต่อการปล่อยกู้ให้นักศึกษาในปีการศึกษา 2555 เนื่องจากเมื่อปีการศึกษา 2552 ครม.ได้มีมติให้ยุติการปล่อยกู้ กรอ. ดังนั้นหากจะดำเนินการใหม่ครม.ต้องมีมติให้ดำเนินการอีกครั้ง 
หากครม.ให้ความเห็นชอบปล่อยกู้ กรอ.ให้แก่นักศึกษาในระดับอุดมศึกษา ในทุกสาขาวิชา ก็จะทำให้มีนักศึกษาประมาณ 2.3แสนรายได้สิทธิ์นี้ในวงเงินกู้ 6,000 ล้านบาท โดยในส่วนของการศึกษาขั้นพื้นฐานก็ให้กู้กยศ.ต่อไป อย่างไรก็ตาม แม้ว่ากองทุน กรอ.จะเปลี่ยนจากสัญญาเงินกู้เป็นสัญญาการให้ทุน แต่นักศึกษาก็ยังคงต้องชำระหนี้เหมือนเดิม เพียงแต่เงื่อนไขการชำระเงินคืนจะมีการเปลี่ยนแปลง โดยจะให้ชำระคืนเมื่อมีรายได้เพียงพอ
ด้าน นายวิรัช ชินวินิจฉัย เลขาธิการสำนักงานศาลยุติธรรมกล่าวว่า การเปิดรับไกล่เกลี่ยในต่างจังหวัดจะเปิดพร้อมกันในระหว่างวันที่ 28 เม.ย.-6 พ.ค.55 โดยผู้ที่ได้รับจดหมายสามารถเข้าร่วมโครงการไกล่เกลี่ยฯ ได้ที่ ศาลจังหวัดนครราชสีมา ศาลแขวงเชียงใหม่ ศาลแขวงขอนแก่น ศาลแขวงสงขลา ส่วน กทม. จะจัด 2 แห่งคือที่ สำนักงานกองทุนฯ ชั้น 15 อาคาร 2 ธนาคารอาคารสงเคราะห์ (ธอส.) ในวันที่ 28 เม.ย.-3 พ.ค.55 และศาลแพ่งรัชดา ในวันที่ 4-6 พ.ค.55 โดยคาดว่าจะมีผู้เข้าร่วมโครงการไม่น้อยกว่าร้อยละ 10 หรือ 40,000 คน หากมีข้อสงสัยสามารถสอบถามข้อมูลเพิ่มเติมได้ที่โทร.0-2610-4888